Tomic kap: 'Ek stel my lewe in gevaar' | Netwerk24
Tomic kap: 'Ek stel my lewe in gevaar'
15 Januarie 2021 10:21
Die omstrede tennisspeler Bernard Tomic het vriend en vyand uit die veld geslaan toe hy die media te woord gestaan het nadat hy vir die Australiese Ope gekwalifiseer het.
Die omstrede Australiese tennisspeler Bernard Tomic. Foto: Getty Images
Die 28-jarige Aussie se talent op die baan het vir groot verwagtinge onder aanhangers van die sport gesorg, maar die belofte van 'n belowende loopbaan het mettertyd verdwyn weens sy stryd met persoonlike kwessies.
Hy het vandeesweek sy plek in die eerste Grand Slam van die jaar bespreek deur John-Patrick Smith in 'n kwalifiseringstoernooi in Doha met 6-4, 5-7, 7-6 (10-7) te klop. nine.co.au berig egter Tomic, 228ste op die wêreldranglys, was ontsteld toe joernaliste hom ná sy oorwinning vra of hy werklik nog die begeerte het om tennis te speel.
"Ek is in Doha, ek het my lewe in die gevaar gestel om hierheen te reis, my gesondheid, Covid-19 is op loop, baie siek, met baie dinge wat kan verkeerd loop," sê Tomic.
"Dit is 'n risiko en tog speel ek en ding ek mee. Natuurlik wil ek aan die Australiese Ope deelneem, andersins sou ek my raket wegpak.
"Ek hoef nie weer tennis te speel nie, ek het genoeg geld, so hoekom vra jy my daardie vraag? Moenie vrae soos dit vra nie.
"Julle is die mense wat die nare goed oor my skryf. Ek het vir 'n Slam gekwalifiseer – waaroor moet julle dus skryf?
"Ek dink nie julle het my regverdig behandel die laaste vyf of tien jaar nie.
"Jy kan dit verdraai soos jy wil, maar jy kan nie die feit misken dat en vir 'n Slam gekwalifiseer het nie.